钦定古今图书集成/历象汇编/乾象典/第048卷 > 傅说
## 钦定古今图书集成/历象汇编/乾象典/第048卷 > 傅说

按《左传》：“天策焞焞。”

〈注〉《天策》傅说星，时近日星微焞焞无光耀也。

按《星经》阙，《史记天官书》《汉书天文志》俱不载。

按《晋书天文志》：“傅说一星，在尾后。傅说主章祝，巫官
也。”

按《隋书天文志》：“傅说一星，在尾后。傅说主章祝，巫官
也。章，请号之声也。主王后之内祭祀，以祈子孙，广求
后嗣。《诗》云：‘克禋克祀，以弗无子’。此其象也。”

按《宋史天文志》：“傅说一星，在尾后河中，章祝官也。一
曰后宫女巫也。司天王之内祭祀，以祈子孙。”《左氏传》
“天策焞焞”，即此星也。

按《观象玩占》，“傅说一星，在尾后河中，主祝章，为后官，
祈神明，保子孙。”《春秋元命苞》曰：“傅说主祝章，巫官也。
章，请号之声也。一曰，傅说，女巫也，主王宫之内祭祀，
祝祠鬼神，祈祷于嗣。”《诗》云：“克禋克祀，以弗无子。”此其
象也。